Rød snø (TV-serie)

***Rød snø*** (svensk tittel: *Röd snö*) er en norsk-svensk krim- og thrillerserie som ble sendt på NRK Fjernsynet og SVT 2 i 1985. Hovedrollene ble spilt av Kjersti Holmen, Sven Nordin og Tomas von Brömssen. Serien ble skapt av Tony Williamson og regissert av Bo Hermansson, mens Egil Monn-Iversen stod for musikken. Serien var en blanding av thriller og krim, men var ikke fri for humoristiske innslag.

I Norge hadde serien premiere på NRK den 9. november 1985 og ble sendt på lørdagskveldene, mens i Sverige hadde den premiere den 15. november på SVT 2. Mange nordmenn kunne ta inn svensk TV, og derfor insisterte NRK på at serien skulle ha premiere i Norge først.

## Handling
I november 1942 drar norske Anne Eriksen (Kjersti Holmen) fra Göteborg til Dalsland for å besøke gode venner. Hun sjekker inn på Linds Pensionat i Nössemark, hvor hun pleide å tilbringe nesten hver eneste ferie da hun var yngre. Hun blir godt tatt imot av Ruth Lind (Ingvor Wennberg), hennes sønn Evert (Tomas von Brömssen) og de andre gjestene på pensjonatet.

Fred og idyll råder, men nærheten til det okkuperte Norge gjør stillheten skjør. Det kan være spioner overalt, og ingen vet nøyaktig hvem de kan stole på eller ikke. Nesten umiddelbart begynner en rekke merkelige ting å skje. Alle ved pensjonat mistenker at noen der kan arbeide for tyskerne i hemmelighet, og listen over mistenkte vokser for hver nye besøkende.

## Rolleliste
* Kjersti Holmen … Anne Eriksen
* Tomas von Brömssen … Evert Lind
* Sven Nordin … Hans Solberg
* Ingvor Wennberg … Ruth Lind
* Percy Brandt … Erik Hellström
* Torsten Lilliecrona … Per Andersson
* Harry Persson … Kyrkoherden
* Frank Straass … Curt Hiegel
* Topper Martyn … Harry Hadley
* Per Frisch … Lars Eriksen
* Bjørn Sundquist … Bjørn
* Ulf Qvarsebo … Landsfiskalen
* Lars-Erik Berenett … Armélöjtnanten
* Göran Gustavsson … Soldat
* Lennart Jönsson … Soldat
* Wiggo Lebsanft … Tysk officer
* Hans Mosesson … soldat
* Berit Wickberg … Ett äldre par
* Sten Engborg … Ett äldre par
* Lars Stake … Soldat
* Bengt Magnusson … Konduktøren

## Mottakelse
*Rød snø* ble svært godt mottatt av norske seere, og var blant NRKs aller mest sette og best likte TV-programmer for hele 1985. Serien ble i snitt sett av 61,3 % av befolkningen gjennom alle de seks episodene. I kjølvannet av suksessen ble det produsert enda en norsk-svensk spenningsserie med Kjersti Holmen og Tomas von Brömssen i hovedrollene, kalt *[[Marerittet]]* (1989), men denne serien ble ikke like godt mottatt.

I 1996 ble *Rød snø* vist i reprise på NRK, og også denne gangen hadde serien svært gode seertall. Seertoppen ble nådd med den femte episoden, som med  seere ble NRKs mest sette TV-program den uken.

*Rød Snø* var på med i *[[VG]]*s liste over de 15 beste påske-strømmeseriene i 2016.

## DVD-utgivelsen
I 2006 lanserte NRK serien på DVD i en to-platers utgave. Selv om serien ble vist i seks deler på både norsk og svensk fjernsyn, blir serien presentert i tre deler på denne DVD-utgivelsen. Med som ekstra-materiale på DVD-en er intervjuer med Tomas von Brömssen og Kjersti Holmen, samt et innslag om grenseloser under krigen, hentet fra programmet *Lørdagskveld*. Serien ble også utgitt i 2011 i samleboksen *Krimklassikere fra NRK* sammen med science fiction-serien *[[Blindpassasjer (TV-serie)|Blindpassasjer]]* og spenningsserien *[[Malstrøm (TV-serie)|Malstrøm]]*.

DVDarkivets anmelder gav serien seks av ti stjerner, og mente at den ikke lenger var like skummel og spennende som på 1980-tallet. Anmelderen satt likevel igjen med en positiv opplevelse, og skrev at «*selv om den store spenningen er uteblitt, er dette en morsom liten mimrestund for alle oss som var barn/tenåringer på midten av 80-tallet.*»

Mer begeistret var *[[Nettavisen]]*s anmelder, som ga terningkast fire, og beskrev serien som «*uten tvil den beste norske krimserien som har blitt laget. I alle fall for oss nostalgikere.*» På den kritiske siden mente anmelderen at historiens fremdrift tidvis var litt for treg, men så likevel på dette som en bagatell og konkluderte med at: «*For meg var dette et hjertelig gjensyn som jeg gjerne vil anbefale andre også.*»

Filmfronts anmelder gav serien terningkast fem.

## Referanser


## Eksterne lenker
*